Štefanec, Ivan, poslanec Európskeho parlamentu (2020-07-08):
Ďakujem pekne. Vážený pán predseda, ctené dámy, vážení páni, milí kolegovia, strávil som v tejto váženej snemovni osem rokov, takže je to pre mňa určité déja vu a je mi cťou tu byť dnes s vami. (Ruch v sále.) Dámy a páni (zaznenie gongu) Stojíme pred historickou šancou, to je názov vyhlásenia, pod ktorý sme sa podpísali dvanásti slovenskí europoslanci zo šiestich rôznych politických strán a štyroch rôznych politických zoskupení. Už to je jedinečný fakt, ktorý stojí za zmienku, pretože naozaj situácia je veľmi dôležitá a ide nám o spoločný cieľ. Ide nám o to, aby sme prostriedky, ktoré prídu v neobvykle vysokom množstve z európskej pôdy, aby sme zmysluplne vyčerpali. A to je dôvod, prečo tu dnes sme spolu s mojimi kolegami a prečo chceme upriamiť pozornosť na tento dôležitý bod. Pandémia koronavírusu sa prejavila v tom, že na Slovensku máme naozaj veľké ekonomické ťažkosti. Práve včera Európska komisia zverejnila svoju poslednú prognózu, podľa ktorej slovenská ekonomika sa prepadne o rekordných 9 %. Od vzniku Slovenska zatiaľ sme nezaznamenali tak veľký prepad, ale stále je tu šanca, aby sme sa z tejto situácie dostali. Ako vieme, ten prepad bol spôsobený najmä tým, že boli zatvorené hranice a my ako proexportná ekonomika sme tým veľmi trpeli. Ale máme šancu sa z toho dostať. Európske inštitúcie konajú rýchlo a prichádzajú s neobvyklými riešeniami v tejto neobvyklej situácii. Jedným z nich je aj tzv. fond obnovy, ktorý je známy pod názvom Next Generation EU. Tento fond má výšku 750 mld. eur. Keď si porovnáme, že Marshallov plán po druhej svetovej vojne postavil na nohy západnú Európu, tak súčasný fond obnovy je šesťkrát väčší aj po prepočte na súčasnú menu. To len aby sme mali predstavu, aká skutočne táto výška je. Dve tretiny z tohto objemu pôjde vo forme grantov, jedna tretina vo forme pôžičiek a Slovensko má reálnu šancu dostať za štyri roky 2021 až 2024 takmer 8 mld. eur. Chceme, aby tieto peniaze boli využité zmysluplne, aby sme pomohli týmto spôsobom transformovať Slovensko na modernú európsku krajinu, kde fungujú verejné služby, kde sa berie ohľad na životné prostredie, kde sa zlepšilo školstvo a kde sa jednoducho dobre žije. Čerpanie týchto prostriedkov je o to väčšou výzvou, že si musíme uvedomiť, že ešte sme nedočerpali všetky prostriedky z programového obdobia 2014 – 2020. Čiže máme staré zdroje. Budeme mať nové zdroje za obdobie 2021 – 2027 a okrem toho sú tu mimoriadne zdroje. Čiže máme tu tri druhy zdrojov a ide nám naozaj o to, aby sme zmysluplne tieto prostriedky využili, osobitne z fondu obnavy, obnovy pre zlepšenie života našich občanov. Čas beží rýchlo a potrebujeme rozumnú dohodu práve na využitie týchto zdrojov, aby sme to dokázali, potrebujeme podľa môjho názoru tri veci. Potrebujeme vedieť čo, kto a ako. Keď hovorím čo, tak potrebujeme vedieť, do čoho ideme investovať. Potrebujeme Slovenský národný plán obnovy, mimochodom musíme ho predložiť do európskych inštitúcií, do Európskej komisie do októbra tohto roku, kde by sme si mali zadefinovať naše priority. Keď hovoríme kto, potrebujeme jasnú zodpovednosť za procesy a za čerpanie týchto prostriedkov. No a keď hovoríme ako, potrebujeme zjednodušiť procesy, cez ktoré ideme čerpať a investovať. Dámy a páni, Národná rada Slovenskej republiky má v tomto procese významnú úlohu, pretože môže kontrolovať a pripomienkovať celý tento proces. Tak ako Európsky parlament bude kontrolovať, pripomienkovať celú Európsku komisiu, tak Národná rada má tu istú úlohu vo, v postavení voči vláde. Čo sa týka národného plánu obnovy, je odporúčanie, aby sme investovali do zelených technológií, do digitalizácie, do reforiem. Do reforiem, ktoré budú udržateľné. To chcem zdôrazniť slovo udržateľnosť. Záleží nám na budúcnosti, a preto potrebujeme investovať do reforiem takých, ktoré nám dokážu generovať zdroje, z ktorých budeme splácať naše záväzky. Nesmieme zabudnúť, samozrejme, na zdravotníctvo, školstvo, malých farmárov, malých podnikateľov, ktorí tvoria najviac pracovných miest. Až 80 %, 85 % nových pracovných miest v posledných piatich rokoch je tvorených mladými podnikmi. Práve malých podnikateľov by sme mali mať na zreteli, keď budeme hovoriť o tom, kam tieto prostriedky najlepšie využiť. To je teda stále čo? Keď hovoríme o obsahu, chcem povedať, že na túto tému sme mali veľmi dobrú konferenciu organizovanú významnými kresťanskodemokratickými nadáciami pred pár dňami za účasti súčasného ministra financií, minulého ministra financií, viacnásobného premiéra, eurokomisára, predstaviteľov akademickej obce a zhodli sme sa takisto na definovaní potreby jasnej politickej zodpovednosti, definovaní priorít, ktoré by nemali byť viac ako tri. Viem, že potrebujeme veľa toho zlepšovať na Slovensku, ale je dôležité, aby sme si jasne nastavili priority a aby boli potom aj jasne tieto priority dosiahnuteľné. Dámy a páni, aj keď celkový balík podlieha ešte jednaniu v Európskej rade a v Európskom parlamente, už teraz vieme, že dostaneme oveľa viac, ako budeme prispievať počas ďalších siedmich rokov, dohromady to bude viac než 25 mld., 25 mld. z tých troch zdrojov a ako jediní vo V4 dostaneme na obyvateľa viac ako priemer Únie. Dostaneme najviac spomedzi krajín V4, dokonca aj viac ako niektoré krajiny, ktoré boli postihnuté pandémiou, ako Taliansko. Využime túto šancu tak, aby sme mohli so cťou pozrieť do očí ďalším generáciám. Vysvetľujme, že ide o našu budúcnosť. Želám si, aby Slovensko bolo lepším miestom pre život. Pre tento cieľ sa oplatí bojovať, pre tento cieľ sme pripravení spolupracovať a pre tento cieľ sme ochotní poskytnúť pomoc a podporu. Ďakujem vám veľmi pekne. (Potlesk.)